মানের সঙ্গে আপোস নয়, জানাতে বুধবার শিক্ষামন্ত্রীর সঙ্গে দেখা করতে গিয়েছিলেন প্রেসিডেন্সিবিশ্ববিদ্যালয়ের উপাচার্য অনুরাধা লোহিয়া। দু'ঘণ্টা বিকাশভবনে সচিবের ঘরে বসে থাকার পরও দেখা পাননি মন্ত্রীমশাইয়ের। যা নিয়ে ইতিমধ্যেই শিক্ষামহলে উঠেছে বিতর্কের ঝড়। তবে ২৪ ঘণ্টার কাছে এনিয়ে সংযত প্রতিক্রিয়াই দিলেন অনুরাধা লোহিয়া। তাঁর যুক্তি, ''আমার কোনও সম্মানহানি হয়নি। উনি ব্যস্ত। গুরুত্বপূর্ণ রাজনৈতিক নেতা। ওনার অন্য কাজ থাকতেই পারে।''  
কয়েকদিন ধরেই প্রেসিডেন্সির আসন খালি থাকা নিয়ে শিক্ষা দফতর ও অনুরাধা লোহিয়ার মধ্যে মতানৈক্য চলছে। আসন ভরাতে শেষ পর্যন্ত বিশ্ববিদ্যালয়ের মানের সঙ্গে আপোসের ইঙ্গিতই দিলেন অনুরাধা লোহিয়া। তাঁর কথায়, ''আমাদের অ্যাকাডেমিক এক্সিলেন্সের জন্য কাট অফ মার্কস অনেক বেশি। যে কারণে কিছু আসন খালি আছে। আগামী বছর এনিয়ে পর্যালোচনা করব।''  
একইসঙ্গে কয়েকটি বিষয়ের চাহিদা কমেছে। সেগুলির আসন কমিয়ে জনপ্রিয় বিষয়ের আসন সংখ্যা বৃদ্ধি করা যেতে পারে বলেও মত লোহিয়ার।